钦定古今图书集成/理学汇编/经籍典/第037卷 > 《孔子世家赞》前人
## 钦定古今图书集成/理学汇编/经籍典/第037卷 > 《孔子世家赞》前人

《诗》有之：“高山仰止，景行行止。”虽不能至，然心向往之。
余读孔氏书，想见其为人。适鲁，观仲尼庙堂车服礼
器，诸生以时习礼其家，余低回留之不能去云。天下
君王至于贤人众矣，当时则荣，没则已焉。孔子布衣，
传十馀世，学者宗之。自天子王侯、中国言六艺者，折
衷于夫子，可谓至圣矣。